সাইমুম সরওয়ার কমল

সাইমুম সরওয়ার কমল (জন্ম ২ জানুয়ারি ১৯৭০) হলেন বাংলাদেশের একজন রাজনীতিবিদ ও কক্সবাজার-৩ আসনের সাবেক সদস্য । তিনি দ্বাদশ জাতীয় সংসদে ক্ষমতাসীন দলের একজন হুইপ হিসেবে মনোনীত হন এবং প্রতিমন্ত্রী মর্যাদার সুযোগ সুবিধা পাবেন। সাইমুম সরওয়ার কমল ২ জানুয়ারি ১৯৭০ সালে কক্সবাজারের রামুর ফতেখাঁরকুল ইউনিয়নের মন্ডল পাড়া গ্রামে জন্মগ্রহণ করেন। তার পিতা ওসমান সরওয়ার আলম চৌধুরী একজন মুক্তিযোদ্ধা, পূর্ব পাকিস্তানের এমপিএ, বাংলাদেশের সাবেক সাংসদ এবং সংযুক্ত আরব আমিরাতে বাংলাদেশের রাষ্ট্রদূত ছিলেন। তার মাতার নাম রওশন চৌধুরী। তার স্ত্রী সৈয়দা সেলিনা আক্তার শেলী। এই দম্পতীর এক পুত্র ও এক কন্যা। সাইমুম সরওয়ার কমল চট্টগ্রাম বিশ্ববিদ্যালয়ের লোক প্রশাসন বিভাগ থেকে বিএসএস ও এমএসএস ডিগ্রী লাভ করেন। তিনি ২০০০ সালে বেলজিয়ামের বিখ্যাত ব্রাসেলস ইউনিভার্সিটি ইউএলবি থেকে আর্ন্তজাতিক রাজনীতি বিষয়ে এমএসএস ডিগ্রী অর্জন করেন। আমেরিকার মিশিগান স্টেইট ইউনির্ভাসিটি থেকে তিনি 'এক্সটার্নাল রিলেশন অব দি ইউরোপিয়ান ইউনিয়ন' বিষয়ে ডিপ্লোমা এবং ফ্রান্সের ও.ই.সি.ডি থেকে দি অর্গনাইজেশন ফর ইকোনমিক কো-অপারেশন এন্ড ডেভলপমেন্ট বিষয়ে প্রশিক্ষন গ্রহন করেন। সাইমুম সরওয়ার কমল ২০১৩ সালে সোনালী ব্যাংকের পরিচালক ছিলেন। ছাত্রজীবনে সাইমুম সরওয়ার কমল ১৯৮৫ সালে রামু খিজারী আদর্শ উচ্চ বিদ্যালয় ছাত্রলীগের সভাপতির দায়িত্ব পালন করেন। ১৯৮৭ সালে চট্টগ্রাম কলেজ ছাত্রলীগের দপ্তর সম্পাদক ও ১৯৯৩ সালে চট্টগ্রাম বিশ্ববিদ্যালয় ছাত্রলীগের যুগ্ম সাধারণ সম্পাদক ছিলেন। তিনি ২০০৫ সালে বাংলাদেশ আওয়ামী স্বেচ্ছাসেবক লীগ কেন্দ্রীয় কমিটির আন্তর্জাতিক বিষয়ক সম্পাদক ছিলেন। ২০০৮ সালের নবম জাতীয় সংসদ নির্বাচনে কক্সবাজার-৩ আসন থেকে অংশ নিয়ে তিনি পরাজিত হন। তিনি ২০১৪ সালের ৫ জানুয়ারি তারিখে অনুষ্ঠিত দশম জাতীয় সংসদ নির্বাচনে কক্সবাজার-৩ আসন থেকে বিনা প্রতিদ্বন্দ্বিতায় সংসদ সদস্য নির্বাচিত হন। ২০১৮ সালের নির্বাচনে তিনি ২ লাখ ৫৩ হাজার ৮২৫ ভোট পেয়ে নির্বাচিত হন। তার নিকটতম বিএনপির ধানের শীষ প্রতীকের লুৎফর রহমান কাজল পান ৮৬ হাজার ৭১৮ ভোট। এছাড়া ২০২৪ সালের ৭ জানুয়ারি অনুষ্ঠিত দ্বাদশ জাতীয় সংসদ নির্বাচনেও তিনি একই আসন থেকে সংসদ সদস্য নির্বাচিত হন। তিনি জাতীয় সংসদের তথ্য মন্ত্রনালয় বিষয়ক সংসদীয় স্থায়ী কমিটির সদস্য দ্বিতীয়বারের মতো মনোনীত হন। সাইমুম সরওয়ার কমল করোনা প্রকোপের মাঝে সামাজিক দূরত্ব বজায় রাখার নির্দেশনা চলমান সময়েই গণজমায়েত করে ত্রাণ বিতরণ করায় সমালোচিত হন। ২০১৩ সালে সোনালী ব্যাংকের পরিচালক থাকাকালীন হল মার্ক কেলেঙ্কারিতে তার নাম আসে। তবে পরে হলমার্কের ঘটনার সঙ্গে সম্পৃক্ততার প্রমাণ না পাওয়ায় দুদক মামলা থেকে অব্যাহতি দেয়। রামুর একজন সাধারণ শিক্ষক জসিম উদ্দিনের বিরুদ্ধে দ্রুত বিচার আইনে একজন জজ (আবুল মনছুর ছিদ্দিকী) মামলা দিলে,সাইমুম সরওয়ার কমল জজের বিরুদ্ধে বক্তব্য দিয়ে সমালোচিত হন। সাইমুম সরওয়ার কমল ২০২৩ সালের ২৪শে জুন বাংলাদেশের জাতীয় সংসদে " আওয়ামী লীগ কর্মীরা থাকতে ভারত ভাগ হবেনা" - এই মন্তব্য করে জাতীয় হাস্যরসের খোরাক হন।[১] "১০ম জাতীয় সংসদ সদস্য তালিকা (বাংলা)"। www.parliament.gov.bd। বাংলাদেশ জাতীয় সংসদ সচিবালয়, গণপ্রজাতন্ত্রী বাংলাদেশ সরকার। ২০১৯-০৯-১৬ তারিখে মূল থেকে আর্কাইভ করা। সংগ্রহের তারিখ ১০ ফেব্রুয়ারি ২০১৮।  বাংলাদেশ গেজেট : অতিরিক্ত সংখ্যা (পিডিএফ)। ঢাকা: নির্বাচন কমিশন, বাংলাদেশ। ৮ জানুয়ারি ২০১৪। পৃষ্ঠা ২৩৩। ২৪ জানুয়ারি ২০১৪ তারিখে মূল (পিডিএফ) থেকে আর্কাইভ করা। সংগ্রহের তারিখ ১০ ফেব্রুয়ারি ২০১৮।  "কক্সবাজারে চারটি আসনে আওয়ামী লীগ জয়ী"। banglanews24.com। ২০১৮-১২-৩১। সংগ্রহের তারিখ ২০২৩-০৪-২০।  "তথ্য মন্ত্রণালয় বিষয়ক স্থায়ী কমিটির পুনর্বার সদস্য হলেন সাইমুম সরওয়ার কমল"। www.coxsbazarnews.com। সংগ্রহের তারিখ ২০২৩-০৪-২০।  "ত্রাণ দিতে সাংসদের গণজমায়েত"। দৈনিক ইত্তেফাক। সংগ্রহের তারিখ ২০২৩-০৪-২০।  "হলমার্ক কেলেংকারি: ঘুষ গ্রহণের অভিযোগ নাকচ করলেন কমল"। banglanews24.com। ২০১৩-০১-১২। সংগ্রহের তারিখ ২০২৩-০৪-২০।  প্রতিনিধি, কক্সবাজার। "বিচারককে হুমকি এমপি কমলের, প্রতিবাদ আইনজীবীদের"। bdnews24। ২০২৩-০৪-২০ তারিখে মূল থেকে আর্কাইভ করা। সংগ্রহের তারিখ ২০২৩-০৪-২০।